Meddelelse om indledning af en begrænset fornyet undersøgelse af antidumpingforanstaltninger vedrørende importen af aktivt kul i pulverform med oprindelse i Folkerepublikken Kina

(2002/C 262/02)

Kommissionen har på eget initiativ besluttet at indlede en begrænset fornyet undersøgelse i henhold til artikel 11, stk. 3, i Rådets forordning (EF) nr. 384/96(1), senest ændret ved forordning (EF) nr. 2238/2000(2) (i det følgende benævnt "grundforordningen"), som kun omhandler karakteren af de gældende foranstaltninger.

1. Vare

Den pågældende vare er aktivt kul i pulverform med oprindelse i Folkerepublikken Kina (i det følgende benævnt "den pågældende vare"), som på nuværende tidspunkt henhører under KN-kode ex 3802 10 00. Denne KN-kode angives kun til orientering.

2. Gældende foranstaltninger

De foranstaltninger, der i øjeblikket er i kraft, er en endelig antidumpingtold, som blev indført ved Rådets forordning (EF) nr. 1011/2002(3) om indførelse af en endelig antidumpingtold på importen af aktivt kul i pulverform med oprindelse i Folkerepublikken Kina. Der er tale om en særlig told.

3. Begrundelse for den fornyede undersøgelse

I henhold til artikel 11, stk. 3, i grundforordningen har Kommissionen på eget initiativ besluttet at indlede en begrænset fornyet undersøgelse for at vurdere, hvorvidt de gældende foranstaltninger er passende, for så vidt angår følgende forhold.

De nuværende foranstaltninger, som er en særlig antidumpingtold, tager ikke højde for det forhold, at en vare er blevet beskadiget, før den overgår til fri omsætning i EF. Det skal i den forbindelse nævnes, at foranstaltninger kun må have det omfang, der er nødvendigt for at fjerne skaden.

4. Procedure for fastsættelse af dumping

Kommissionen har efter høring af Det Rådgivende Udvalg fastslået, at der foreligger tilstrækkelige beviser til at indlede en begrænset fornyet undersøgelse, og den indleder hermed en undersøgelse i henhold til artikel 11, stk. 3, i grundforordningen, begrænset til forholdet i punkt 3 i denne meddelelse.

a) Indhentning af oplysninger

For at få de interesserede parters mening om sagen vil Kommissionen kontakte EF-erhvervsgrenen, alle producentsammenslutninger i EF, eksportørerne og producenterne i det pågældende land, alle sammenslutninger af eksportører og producenter i det pågældende land, importørerne og alle sammenslutninger af importører, som samarbejdede i forbindelse med den undersøgelse, der førte til de foranstaltninger, der er omfattet af denne fornyede undersøgelse, samt myndighederne i de pågældende lande.

Alle interesserede parter opfordres til at tilkendegive deres synspunkter, indsende oplysninger og tilhørende dokumentation, for så vidt som resultaterne af en undersøgelse af de gældende foranstaltningers karakter formodes at få indflydelse på dem. Disse oplysninger og dokumentationen herfor skal være Kommissionen i hænde inden for den frist, der er fastsat i denne meddelelses punkt 5.

b) Høringer

Kommissionen kan desuden høre interesserede parter, hvis de indgiver en anmodning, hvoraf det fremgår, at der er særlige årsager til, at de bør høres. En sådan anmodning skal fremsættes inden for den frist, der er fastsat i denne meddelelses punkt 5.

5. Frister

Medmindre andet er angivet, skal interesserede parter give sig til kende over for Kommissionen, fremsætte deres synspunkter og andre oplysninger senest 40 dage fra datoen for offentliggørelsen af denne meddelelse i De Europæiske Fællesskabers Tidende, hvis der skal tages hensyn til deres bemærkninger i forbindelse med undersøgelsen.

Det skal bemærkes, at de fleste proceduremæssige rettigheder, der er fastsat i grundforordningen, kun kan respekteres, hvis parterne giver sig til kende inden for ovennævnte frist på 40 dage efter offentliggørelsen.

Interesserede parter kan også anmode om at blive hørt af Kommissionen inden for samme frist på 40 dage.

6. Skriftlige bemærkninger, besvarelser af spørgeskemaer og korrespondance

Alle redegørelser og anmodninger fra interesserede parter fremsættes skriftligt (ikke i elektronisk format, medmindre andet er angivet) med angivelse af den pågældende parts navn, adresse, e-post, telefon-, fax- og/eller telexnummer.

Kommissionens adresse: Europa-Kommissionen Generaldirektoratet for Handel

Direktorat B

J-79 5/16 B - 1049 Bruxelles/Brussel Fax (32-2) 295 65 05 Telex: COMEU B 21877.

7. Manglende samarbejdsvilje

I tilfælde, hvor en af de interesserede parter nægter at give adgang til de nødvendige oplysninger eller på anden måde undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes afgørelser, positive eller negative, på grundlag af de foreliggende faktiske oplysninger, jf. artikel 18 i grundforordningen.

Hvis det konstateres, at en berørt part har meddelt urigtige eller vildledende oplysninger, ses der bort fra disse oplysninger, og der kan gøres brug af de foreliggende faktiske oplysninger.

(1) EFT L 56 af 6.3.1996, s. 1.

(2) EFT L 257 af 11.10.2000, s. 2.

(3) EFT L 155 af 14.6.2002, s. 1.